**Singapore Airlines** (malai keeles *Syarikat Penerbangan Singapura*, hiina keeles 新加坡航空公司, pinyinis *Xīnjiāpō Hángkōng Gōngsī*, lühendatult 新航, tamili keeles சிங்கப்பூர் வான்வழி) on Singapuri rahvuslik lennukompanii.

Singapore Airlinesi kodulennujaam on Singapuri Changi lennujaam.

Ajalugu
-------

Singapore Airlinesi asutasid 12. oktoobril 1937 Liverpooli Ookeaniaurulaevakompanii, Singapuri Väinade Aurulaevakompanii ja Imperial Airways nime **Malayan Airlines** all.

Tema esimene lend oli 2. aprillil 1947 toimunud tšarterlend Singapurist Kuala Lumpurisse. Selleks kasutati kahemootorilist lennukit Airspeed Consul. 1. mail 1947 avati regulaarlennud Kuala Lumpurisse, Ipoh'sse ja Penangi, kasutades sama tüüpi lennukeid.

1955. aastaks oli ettevõte omandanud suure hulga lennukeid Douglas DC3 ja hakkas 1957 oma osakuid avalikult müüma. Teiste lennukite hulka, mida ettevõte oma eksistentsi kahel esimesel kümnendil kasutas, kuulusid Douglas DC4 Skymaster, Vickers Viscount, Lockheed Constellation, Bristol Britannia, de Havilland Comet 4 ja Fokker F27.

Pärast seda, kui Malaia, Singapur, Sabah ja Sarawak moodustasid 1963 Malaisia Föderatsiooni, muudeti ettevõtte nime ning selleks sai **Malaysian Airways**. Ta võttis omakorda üle ettevõtte Borneo Airways. 1966 eraldus Singapur föderatsioonist ja ettevõtte nimi muutus taas: **Malaysia-Singapore Airlines**. 1967 valmis Singapuris ettevõtte uus peakorter ja ta ostis esimesed Boeingud, nimelt Boeing 707. Varsti järgnes Boeing 737.

Singapore Airlinesi stjuardessid
1968 hakkasid ettevõtte stjuardessid kandma vormiriietusena sarongi ja see tava püsib tänapäevani. Sarongi värv näitab stjuardessi positsiooni: sinist kannavad tavalised, rohelist vanemstjuardessid ja punast ülemstjuardess. Singapore Airlinesi stjuardesse nimetatakse Singapuri tüdrukuteks ning nad on muutunud ettevõtte tunnuseks ja kaubamärgiks. 1994 valmis Singapuri tüdrukust Madame Tussaud' vahakujude muuseumis vahakuju ja see oli muuseumi esimene skulptuur, mis kujutas äriettevõtte vormiriietust .

1972 tekkisid Singapuri ja Malaisia vahel suured poliitilised erimeelsused, mis viisid ettevõtte jagunemiseni. Tekkisid Singapore Airlines ja Malaysian Airlines System. Singapore Airlines sai endale kõik 10 Boeingut, kõik Singapuri saabuvad ja sealt väljuvad rahvusvahelised lennuliinid, peakorteri ja senise juhi J.Y. Pillay, kellest sai Singapore Airlinesi juhatuse esimene esimees.

3. septembril 1973 omandas ettevõte esimesed Boeing 747. 1980-ndatel laiendas ettevõte end Kanada, USA ja Hispaania turule. 1990-ndail võeti kasutusele Boeing 777, Airbus A310 ja Airbus A340 ning alustati lende LAV-i. 2004 alustati vahemaandumiseta lende Singapurist Los Angelesse ja Newarki ja viimane on maailma kõige pikem vahemaandumiseta regulaarlend: üks ots kestab 18 tundi. Singapore Airlines oli esimene lennuettevõte, mis hakkas kasutama reisilennukit Airbus A380.

Lennukipark
-----------

Airbus A380
Boeing 747-400 õhkutõusul Londoni Heathrow' lennujaamas
Boeing 777-312ER Moskva Domodedovo lennujaamas

**Singapore Airlinesi lennukid**| Lennuk | Arv | Tellitud | Reisijaid(esimene/äri/turistiklass) |
| --- | --- | --- | --- |
| Airbus A330-300 | 13 | 6 | 285 (0/30/255) |
| Airbus A340-500 | 5 | 0 | 100 (0/100/0) |
| Airbus A350-900 | 0 | 20 | seni teadmata |
| Airbus A380-800 | 10 | 9 | 471 (12/60/399) |
| Boeing 747-400 | 7 | 0 | 375 (12/50/313) |
| Boeing 777-200 | 29 | 0 | 288 (12/42/234)323 (0/30/293)266 (0/38/228) |
| Boeing 777-200ER | 15 | 0 | 285 (0/30/255) |
| Boeing 777-300 | 12 | 0 | 284 (8/50/226)332 (18/49/265) |
| Boeing 777-300ER | 19 | 0 | 278 (8/42/228) |
| Boeing 787-9 | 0 | 20 | seni teadmata |
| **Kokku** | **110** | **55** |

Koodijagamine
-------------

Lisaks Star Alliance'i liikmetele on Singapore Airlinesil koodijagamise lepingud järgnevate lennuettevõtetega:

* Indoneesia Garuda Indonesia
* Malaisia Malaysia Airlines
* Mehhiko Mexicana Airlines
* Singapur SilkAir
* Ameerika Ühendriigid Virgin Atlantic Airways

Viited
------

1. ↑  Singapore Airlines Vaadatud 15. septembril 2010 (inglise keeles)
2. ↑  Boeing püüab teha rekordit maailma pikimal vahepeatusteta lennureisil. Vaadatud 8. juunil 2010 (inglise keeles)

| * v
* r
Star Alliance'i liikmed |
| --- |
|  | Ühenduse loojad | 
Air Canada • Lufthansa • Scandinavian Airlines • Thai Airways International • United Airlines |
| Praegused liikmed | 
Adria Airways • Aegean Airlines • Air China • Air India • Air New Zealand • All Nippon Airways • Asiana Airlines • Austrian Airlines • Avianca • Brussels Airlines • Copa Airlines • Croatia Airlines • EgyptAir • Ethiopian Airlines • Eva Air • LOT Polish Airlines • Singapore Airlines • Shenzhen Airlines • South African Airways • Swiss International Air Lines • TAP Air Portugal • Turkish Airlines |
| Endised liikmed | 
Ansett Australia • Avianca Brasil • Blue1 • BMI • Continental Airlines • Mexicana de Aviación • Shanghai Airlines • Spanair • US Airways • Varig |